 

**בבית הדין הצבאי המחוזי**

**במחוז שיפוטי ח"א**

**בפני השופט: סא"ל סבסטיאן אוסובסקי**

**בעניין: התובע הצבאי (ע"י ב"כ, קמ"ש תהל ברון)**

**נגד**

**הנאשם:X/XXX רב"ט נ' מ' י' (ע"י ב"כ, עו"ד צבי דורון)**

הכרעת - דין

על פי הודאתו מורשע הנאשם בעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, וסירוב להיבדק לשם גילוי שימוש בסמים מסוכני, לפי סעיפים 127א ו- 250א לחוק השיפוט הצבאי, התשט"ו – 1955, בהתאם לכתב האישום ולפרטים הנוספים.

**• ניתנה היום, כ"ז בניסן התשפ"ג, 18.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופט

גזר - דין

הנאשם הורשע על פי הודאתו בעבירה של החזקת סם מסוכן לצריכה עצמית לאחר שביום 27.02.2023, בעיר ראשון לציון, החזיק ברכב בו נהג סם מסוכן מסוגים שונים. כמו כן הורשע הנאשם בכך שסירב להיבדק לשם גילוי שימוש בסמים מסוכנים על אף קיומו של צו קש"ב.

הצדדים שקלו קשיים ראייתיים מסוימים ואת ויתור ההגנה על טענותיה בהקשר זה, החיסכון הרב בזמן שיפוטי וכן העובדה שההסדר הוא פרי גישור בראשות שופטת. כמו כן שקלו הצדדים את נסיבותיו האישיות של הנאשם.

בנסיבות אלה מצאתי לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שישים (60) ימי מאסר לריצוי בפועל, שיימנו החל ביום מעצרו. שלושים (30) ימי מאסר נוספים אשר ירוצו בדרך של עבודה צבאית בהתאם לחוות הדעת רמ"ד אבחון וחוסן במקמצ"ר. הנאשם יתייצב לתחילת ריצוי המאסר בדרך של עבודה צבאית ביום 23.04.2023 בשעה 9:30.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שלוש (3) שנים לבל יעבור עבירה לפי חוק המאבק בתופעת השימוש בחומרים מסכנים, התשע"ג - 2013.**
4. **עונש מאסר מותנה בן ארבעים וחמישה (45) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
5. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר בדרך של עבודה צבאית. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל. רשמתי לפניי שהנאשם לא מחזיק ברישיון נהיגה צבאי.**
6. **הורדה לדרגת טוראי.**

**בשולי הדברים, לאור העובדה שבעקבות עיכוב משמעותי בקבלת חוות הדעת על עבודות צבאיות הנאשם נשפט רק היום, מתבקש מפקד הכלא לשקול את האפשרות ליתן חופשה מוצמדת, והכל בהתאם לשיקול הדעת המסור לו.**

**• ניתן היום, כ"ז בניסן התשפ"ג ,18.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

שופט

**נערך על ידי: א.ג**

**בתאריך: 01.05.2023**

**חתימת המגיה: סגן שיר בן ארמון**